**Nagovor predsednika Državnega sveta Mitje Bervarja na posvetu z naslovom »Gozd in les- slovensko narodno bogastvo za ponovni zagon lesne industrije«**

(Državni svet, 20. marec 2015)

Spoštovani predsedujoči državni svetniki Cvetko Zupančič, Peter Vrisk, Milan Lukič, spoštovani mag. Dejan Židan, minister za kmetijstvo, gozdarstvo in prehrano, spoštovani gospod Zdravko Počivalšek, minister za gospodarski razvoj in tehnologijo, spoštovani nekdanji predsednik DS Janez Sušnik, spoštovani državni svetniki, poslanke in poslanci, spoštovani cenjeni referenti in strokovnjaki, predstavniki ministrstev in lokalnih skupnosti, gospe in gospodje,

dovolite mi, da vas pozdravim v prostorih Državnega sveta, drugega doma slovenskega parlamenta.

V teh prostorih smo o problematiki lesa in izrabe naše gozdno lesne verige že večkrat govorili in na to temo v preteklosti izdali že več zbornikov referatov in razprav. Od prvih razprav pred desetletjem pa do danes se je razumevanje pomena gozdov in lesa za narodno gospodarstvo v marsičem spremenilo.

Ne pogovarjamo se namreč več o tem, ali je les naša strateška surovina ali ne, temveč o tem, kako s to našo avtohtono surovino zagnati lesno industrijo, ki se je v sodobni poosamosvojitveni Sloveniji znašla na robu propada, z njo pa je naše gospodarstvo izgubilo veliko zelenih delovnih mest.

Kljub temu, da sečnja v slovenskih gozdovih postopoma narašča, ostaja težava v lesnopredelovalni industriji, kjer kazalci še vedno niso takšni, kot bi morali biti in kot bi si morda želeli. Zato je pomembno najti model, kako čim več posekanega lesa v Sloveniji tudi predelati. Kajti izvažati hlodovino in uvažati lesne produkte z višjo dodano vrednostjo zagotovo ne more biti v našem nacionalnem interesu.

Naš nacionalni interes mora biti vzpostavljanje takih pogojev na nacionalni in lokalni ravni, ki bodo omogočili zagon celotne gozdno-lesne verige in v tem okviru dodajanje vrednosti kmetijskim in gozdarskim proizvodom. V Sloveniji se moramo bolje in gospodarneje ukvarjati s sečno lesa ter posekati več kvalitetnega lesa. Ob tem pa se moramo načrtovano ukvarjati tudi z pogozdovanjem kvalitetnega lesa in s tem ohranjati bogastvo naših gozdov na dolgi rok in za naše zanamce. Ob tem pa lahko tudi rečemo, da večja kot bo slovenska predelava lesa v Sloveniji, večja bo tudi ustvarjena dodana vrednost. V tem kontekstu je treba bistveno večjo pozornost namenitisegmentom designa, trženja, blagovnih znamk in prepoznavnosti izdelkov iz slovenskega lesa. Pri tem pa ne smemo zanemariti pomena gozdov pri zagotavljanju čistega zraka – CO2.

Država je v zadnjih letih vendarle naredila korak v smeri oživljanja lesnopredelovalne industrije z oblikovanjem akcijskega načrta za povečanje konkurenčnosti gozdno-lesne verige v Sloveniji do leta 2020. Zasnovan je tako, da želi povezati vse segmente v tej verigi: od lastnikov gozdov, gozdarskih strokovnjakov, primarne lesne industrije do lesne predelave in vseh drugih členov v verigi, z upoštevanjem stroke na fakultetah in inštitutih. Na današnjem posvetu pa bomo izvedeli, kako se akcijski načrt uresničuje v praksi.

Zelo me veseli, da je tudi današnji posvet zasnovan interdisciplinarno in da bomo na njem lahko dobili bolj kompleksno sliko o stanju na področju gospodarjenja z gozdovi in nadaljnjih perspektivah pri ponovnem zagonu lesne industrije, ki zadeva tako sektor kmetijstva kot širšega gospodarstva, zato se še enkrat zahvaljujem za udeležbo obema resornima ministroma.

Potrebujemo namreč aktivnosti, ki bodo krepile vsak člen v verigi. Zelo pohvalno je, da ponekod že nastajajo ideje o regijskih lesnopredelovalnih središčih, kjer bi bile vse dejavnosti v verigi združene na skupni lokaciji – od žage, ki bi ob razrezu primarne surovine lahko z ostanki ogrevala sosednje objekte, proizvajala zeleno električno energijo, do bližnjih obratov za nadaljnjo izdelavo polizdelkov in tudi končnih izdelkov iz lesa.

Posebno veliko rezerv je najti pri gospodarjenju z gozdovi, katerih lastnica je država. Državni svet je pred časom v mnenju k Poročilu o delu in zaključnem računu Sklada kmetijskih zemljišč in gozdov Republike Slovenije za leto 2013 zapisal, da ima Sklad še veliko rezerv, predvsem iz narodnega bogastva slovenskih gozdov.

Spoštovane gospe in gospodje,

les je poleg bogastva voda naša najpomembnejša surovina. Z umnim gospodarjenjem, jasnimi cilji in dobro strategijo bi lahko postal kreativni in visokotehnološki izdelek, paradni konj našega gospodarstva. Današnji posvet sledi temu cilju, saj želimo državni svetniki skupaj s soorganizatorji Kmetijsko gozdarsko zbornico in Zadružno zvezo, prispevati k odpravi morebitnih zakonodajnih ovir za razcvet slovenske gozdno lesne verige.

V drugi polovici leta pa v Državnem svetu RS pripravljamo tudi posvet o kreativni industriji – sektorjih, ki jih bomo poizkušali predstaviti prav na primeru lesnih izdelkov in industrije.

Vsem prisotnim se zahvaljujem za pozornost in udeležbo ter vas vabim k razpravi v nadaljevanju.

Hvala.